Synligt politi giver mere tryghed og mindre kriminalitet. Det kan man se hos nærpolitiet i Aalborg Øst. Her er antallet af sager faldet drastisk, efter man de flyttede for at være mere synlige i lokalsamfundet, oplyser DR Nordjylland. - Vi har fået et meget ungt nærpoliti og flere mænd på gaden, siger afdelingsleder Claus Serup fra lokalpolitiet. I 2012 flyttede nærpolitiet til Sundheds- og Kvarterhuset i Aalborg øst for at kunne arbejde tættere med kommunen for at formindske kriminaliteten i de tidligere ghettoområder. Politiets egne tal viser, at antallet af straffelovssager er faldet med 43% over de sidste tre år, og det er ifølge Claus Serup noget, som beboerne har lagt mærke til. - Vi har hørt fra flere forældre, at de nu er trygge ved at lade deres børn gå ude for sig selv, også når det er mørkt. Sådan har det ikke været før. Som et led indsatsen skal politiet have et bedre forhold til de unge i området. Det får man blandt andet ved at tilbyde motorlærer til knallert interesserede i samarbejde med de lokale skoler. Ved Tornhøjcenteret i Aalborg Øst har Bent, der bor i området også lagt mærke til den ekstra indsats fra politiet. - De har været meget aktive omkring knallerter og biltyve, og det gør, at jeg er mere tryg. Det gør alle mere trygge, siger Bent. Ifølge Claus Serup vil man holde fokus på Aalborg Øst længe endnu. - Det her skal blive et rigtig godt område, og mit store håb er, at vi politimænd bliver helt arbejdsløse herude.
Et nærpoliti, synligt i byrummet har hjulpet i Aalborg Øst.